33. schôdza NR SR - 15.deň - A. dopoludnia
Dátum: 2025-04-16
Poslanec: Dubovický, Richard (PS)
Druh vystúpenia: Vystúpenie v rozprave

35. Dobrý deň, pán podpredseda parlamentu, dobrý deň, milé kolegyne, milí kolegovia, pôvodne som nemal v pláne vystúpiť v tomto bode, ale vzhľadom na to, že ako sa situácia vyvíja za posledné, posledné dni, tak som tu. Mňa sa ľudia pýtajú v obchodoch, v taxíku, či sa táto národná vláda už úplne zbláznila. Na jednej strane sme zobrali ľuďom peniaze, resp. vládni poslanci zobrali ľuďom peniaze, na druhej strane bez hanby si dvihli plat premiér a ministri. A namiesto toho, aby sme sa snažili určitým spôsobom pomôcť týmto občanom, dávame im ďalšie a ďalšie rany. Je mi veľmi ľúto, že koalícia neprišla so zmrazením platov sama a že s týmto návrhom prichádzajú opäť opoziční poslanci. Je mi to úprimne, úprimne ľúto, lebo je to v prvom rade vaša vizitka, vizitka vládnej koalície, ako ste sa obrátili občanom chrbtom. Tvrdíte, že ste sociálna vláda, a ja považu... a ja si myslím, že ste antisociálna vláda. Zobrali ste ľuďom peniaze, nepodporili ste, a keď teraz môžem byť konkrétny, naše zákony, zákony Progresívneho Slovenska, ktoré by pomohli jednorodičom, ktoré by pomohli jednorodičom, ktorí sú ďalšia ohrozená skupina v tejto krajine po dôchodcoch a ľuďoch ZŤP. Namiesto toho, aby ste podporovali podnikateľské prostredie, ste dvihli DPH, zaviedli ste transakčnú daň a, čuduj sa svetu, dnes vyšla, dnes vyšlo také ekonomické okienko, že hrozí likvidácia malých podnikov, malých podnikateľov. Tak mi povedzte vlastne, že aká sociálna vláda ste? Máte v názvoch, SMER aj HLAS, sociálni demokrati. Mi to pripadá až scestné, že vôbec niečo také o sebe viete povedať. Akurát dnes vyšiel článok v Smečku, že ďalšia skupina ľudí, štátnych zamestnancov sa chystá na ďalšiu štrajkovú pohotovosť. Je to vaša vizitka, vizitka vašej vlády, že v tejto krajine sa ľudia majú tak, ako sa majú. Štrnásť rokov, a by som chcel vedieť, že čo konkrétne za 14 rokov SMER, HLAS a SNS, čo tu spolu vládli, priniesli dobré tejto republike. Sľubovali ste diaľnice do roku 2010, sľubovali ste ekonomický rast, sľubovali ste im pokoj, koniec chaosu a stabilitu. Dnes? Vládna koalícia je opäť na rozpadnutie, neprechádzajú, resp. nedávate žiadne zákony, ktoré by reálne pomohli podnikateľskému prostrediu, nedávate žiadne zákony, ktoré by pomohli ľuďom. Navyše ste zobrali ďalšie milióny eur samosprávam, to je ďalšia oblasť, ktorej ste poškodili. A nehnevajte sa a verím z tohto miesta, že na najbližšej schôdzi, ak tento zákon vy nepodporíte, čo mi bude pripadať akože veľmi smutné, že keď tento zákon nepodporíte, že na májovej schôdzi prídete s vlastným návrhom, aby ste a sme si my tieto platy zmrazili. Ako môžete sa pozrieť týmto ľuďom do očí, keď ozaj, keď ozaj ľudia tu prichádzajú o prácu? Tvrdíte, že sú to nejaké externé faktory, ale ja vám poviem, že nie, nie sú to externé faktory. Ja sa s týmito ľuďmi z regiónov stretávam, ja som sám z regiónov. Oni čakajú, čakali reálne pomoc, že budete, budete im pomáhať, ale vy ste oklamali, vy ste oklamali občanov tejto republiky. Nepriniesli ste im nič pozitívne. Polrok ste tu riešili trestný zákon. Komu ste pomohli tým? Nikomu. Namiesto toho sú okresné úrady plné, ako sa to povie, tých... nie tých trestných... okresné úrady (reakcia z pléna), priestupkov, pardon. Toto je to, čo sme chceli? Akože na jednej strane vykázať štatistiku, že máme menej trestných činov, ale okresné úrady akože nevedia, kedy majú, kedy sa majú zastaviť? Mi povedzte jeden jediný zákon, ktorý ste za rok a pol priniesli a schválili, ktorý by pomohol ľuďom. Jeden jediný zákon mi povedzte. Mňa žiaden nenapadne. (Reakcia z pléna.) No a ešte aj cigarety, ďakujem, pán poslanec, ešte aj cigarety zdraželi. Takže tak. Čo prinášate ľuďom? Prinášate najvyššiu infláciu za posledných 15 mesiacov, to znamená, že teraz sa pohybujeme okolo 4 %, prichádza ďalšie zdražovanie. Neprišli ste so žiadnou adresnou pomocou pre nikoho. A ja by som ešte raz chcel vedieť, za čo si zaslúžite tie vyššie platy. Sme sa tu stretli po štyroch mesiacoch, aby sme reálne mohli pomôcť obyvateľom Slovenska. A výsledok je nula. Včera sme tu do polnoci rokovali o mimovládnych organizáciách a v dôvodovej správe k tým mimovládnym organizáciám ste tvrdili, že míňajú milióny eur proti vašim, proti vašim ľuďom, čo absolútne nie je pravda. My sme vám to včera, my sme vám to včera povedali v rozprave, my sme vám to včera povedali vo faktických poznámkach. Takže namiesto toho, aby ste riešili zmrazovanie platov, aby ste riešili, ako pomôcť ľuďom, ako pomôcť podnikateľom, ako pomôcť samosprávam, vytvárate ďalšie dymové clony, aby ste zakryli vašu neschopnosť. A prepáčte, že dneska tak tvrdšie, ale je to už fakt že smutné. Je tu vás veľa starostov, poslancov komunálnych, podnikateľov, však sami musíte vidieť, že takýmto spôsobom sa ženieme ako ekonomika do krachu. A to nie sú žiadne vymyslené fantazmagórie, je to reálny fakt, však už to hovoria všetci. Hovorí to NBS, za samosprávy vám to hovorí ZMOS, únia miest, hovoria vám to všetci, a vy nikoho nepočúvate. A potom prichádzate s ďalšími, s legislatívnymi nápadmi, ktoré sú akože úplne že bombové, že tie sú trendy, ale tieto legislatívne vaše návrhy nepomôžu absolútne nikomu, len poškodzujú, len poškodzujú náš štát, poškodzujú našich občanov. Takže vás pekne poprosím, milá vládna koalícia, sa trošku zobuďte. Ako pán Richter povedal, že my pracujeme v regiónoch, tak asi ozaj choďte do tých regiónov a sa začnite pýtať tých ľudí, čo ich trápi, a začnite to riešiť. Ďakujem. (Potlesk.)